DA Den Europæiske Unions Tidende C 13/17

Sag anlagt den 8. oktober 2010 — Europa-Kommissionen mod Forbundsrepublikken Tyskland

(Sag C-486/10)

()

2011/C 13/28

Processprog: tysk

Parter

Sagsøger: Europa-Kommissionen (ved G. Wilms og C. Zadra, som befuldmægtigede)

Sagsøgt: Forbundsrepublikken Tyskland

Sagsøgerens påstande

— Det fastslås, at Forbundsrepublikken Tyskland har tilsidesat sine forpligtelser i henhold til artikel 8 sammenholdt med afsnit III-VI i direktiv 92/50/EØF (1), idet byen Hamm direkte tildelte Lippeverband tjenesteydelsesaftalerne af 30. juli og 16. december 2003 vedrørende spildevandsopsamling og -videreledning samt servicering, drift og vedligeholdelse af og kontrol med kloaksystemet i byen Hamm uden først at have udbudt opgaverne i licitation på europæisk plan.

— Forbundsrepublikken Tyskland tilpligtes at betale sagens omkostninger.

Søgsmålsgrunde og væsentligste argumenter

Genstanden for det foreliggende søgsmål er de gensidigt bebyrdende tjenesteydelsesaftaler vedrørende spildevandsopsamling og -videreledning samt servicering, drift og vedligeholdelse af og kontrol med kloaksystemet i byen Hamm, som denne by indgik med en ved lov stiftet spildevandssammenslutning, Lippeverband. Lippeverband er et offentligretlig selskab, som skal udføre visse ved lov fastsatte opgaver på vandforvaltningsområdet. Ca. 25 % af dens medlemmer er private selskaber. Ifølge de omtvistede aftaler skulle Lippeverband den 1. januar 2004 have overtaget indsamlingen og videreledningen af spildevandet henhørende under byen Hamm, idet byen havde betalt en modydelse, der var opgivet som »bidrag i særlig interesse«. Til opfyldelse af denne opgave overdrog byen Hamm eneretten til den varige og uindskrænkede brug af dens spildevandsanlæg, til gengæld for hvilken Lippeverband skulle betale en godtgørelse.

Uanset at de omtvistede tjenesteydelsesaftaler er offentlige tjenesteydelsesaftaler som omhandlet i artikel 1, litra a), i direktiv 92/50/EØF, er de blevet indgået direkte med Lippeverband, uden at der er gennemført nogen udbudsprocedure og uden at være udbudt i licitation på europæisk plan. Aftalerne skal entydigt kvalificeres som gensidigt bebyrdende tjenesteydelsesaftaler. De er indgået af en ordregivende myndighed på ubestemt tid, genstanden for aftalerne er tjenesteydelser i forbindelse med kloakering som omhandlet i kategori 16 i bilag I A til det nævnte direktiv, og tærskelværdien for direktivets anvendelse er i væsentlig grad overskredet. Forud for indgåelsen af aftalerne skulle de derfor have været udbudt i licitation på europæisk plan.

I modsætning til den tyske regerings opfattelse drejer overdragelsen af de omtvistede tjenesteydelser sig hverken om en retsakt med tilknytning til statens organisation eller om en såkaldt »In-house«-opgave.

Det er for det første tvivlsomt, om en halvoffentlig vandsammenslutning som Lippeverband, hvis private medlemmer udgør ca. 25 %, kan få delegeret en opgave inden for rammerne af statens organisation med udelukkelse af den fællesskabsretlige udbudsret. Det er Kommissionens opfattelse, at retsakter med tilknytning til statens organisation, som bestemmelserne om offentlig udlicitering ikke finder anvendelse på, kun er mulig mellem offentlige organer, hvis virksomhed alene tjener offentlighedens interesse. Den omstændighed, at vandsammenslutninger ved lov får overdraget visse opgaver inden for spildevandsforvaltning, ændrer dog ikke derved, at Lippeverband ikke i fællesskabsretlig forstand er en del af den interne forvaltningsorganisation. Uanset om Lippeverband kan få delegeret en opgave gennem en retsakt med tilknytning til statens organisation, foreligger der dog ikke i det foreliggende tilfælde nogen sådan delegation. Den omstændighed, at byen Hamm hvert år betaler en modydelse for de tjenesteydelser, som Lippeverband leverer, kvalificerer entydigt aftalerne som gensidigt bebyrdende tjenesteydelsesaftaler og udelukker, at der foreligger en delegation inden for rammerne af den offentlige forvaltning.

For det andet hvad angår udelukkelsen af de såkaldte »In-house«-opgaver fra reglerne om offentlig udlicitering kan denne undtagelse ikke ifølge Domstolens retspraksis komme på tale, når der i forvaltningsenheden indgår et privat selskab — også hvis der er tale om privat minoritet. I et sådant tilfælde kan den offentlige ordregivende myndighed ikke udøve den samme kontrol som i forhold til sine egne tjenestegrene.

Det følger af disse overvejelser, at der foreligger en gensidigt bebyrdende offentlig tjenesteydelsesaftale, og at ingen undtagelsesbestemmelser finder anvendelse. Forbundsrepublikken Tyskland har dermed tilsidesat bestemmelserne i direktiv 92/50 ved byen Hamms direkte overdragelse af kloakeringsopgaverne.

(1) Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler (EFT L 209, s. 1).